Alueiden komitean lausunto aiheesta "Ehdotus neuvoston suositus huumausaineiden väärinkäyttöön liittyvien riskien ehkäisemisestä ja vähentämisestä"



Virallinen lehti nro C 073 , 26/03/2003 s. 0005 - 0008



Alueiden komitean lausunto aiheesta "Ehdotus neuvoston suositus huumausaineiden väärinkäyttöön liittyvien riskien ehkäisemisestä ja vähentämisestä" (2003/C 73/02) ALUEIDEN KOMITEA, joka ottaa huomioon ehdotuksen neuvoston suositukseksi huumausaineiden väärinkäyttöön liittyvien riskien ehkäisemisestä ja vähentämisestä KOM(2002) 201 lopullinen - 2002/0098 CNS, ottaa huomioon neuvoston 10. kesäkuuta 2002 Euroopan yhteisön perustamissopimuksen 152 artiklan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "talous- ja sosiaalipolitiikka" -valiokunnan tehtäväksi, ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle huumausaineiden torjuntaa koskevasta Euroopan unionin toimintasuunnitelmasta (2000-2004) KOM(1999) 239 lopullinen, ottaa huomioon aiheesta "Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle huumausaineiden torjuntaa koskevasta Euroopan unionin toimintasuunnitelmasta (2000-2004)" antamansa lausunnon (CdR 292/1999 fin)(1), ottaa huomioon aiheista "Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle Euroopan yhteisön terveysstrategiasta" ja "Ehdotus Euroopan parlamentin ja neuvoston päätökseksi yhteisön kansanterveysalan toimintaohjelman (2001-2006) hyväksymisestä" laatimansa lausunnon (CdR 236/2000 fin)(2), ottaa huomioon "talous- ja sosiaalipolitiikka" -valiokunnan syyskuun 25. päivänä 2002 hyväksymän lausuntoluonnoksen (CdR 225/2002 rev.) (esittelijä: Paz Fernández Felgueroso, Gijónin kaupunginjohtaja, E, PSE), hyväksyi 20. ja 21. marraskuuta 2002 pitämässään 47. täysistunnossa (20. päivän kokouksessa) seuraavan lausunnon. ALUEIDEN KOMITEAN NÄKEMYKSET JA SUOSITUKSET 1. Yleistä 1.1. Ihmiset ovat olleet tekemisissä huumausaineiden kanssa jo ammoisista ajoista lähtien. Sosiaaliset, kulttuuriset, uskonnolliset ym. tekijät ovat ohjailleet huumausaineiden käyttöä. 1.2. Huumausaineet ovat aiheuttaneet ja aiheuttavat ristiriitoja yhteiskunnassa, ja yhteiskunnan kanta niihin on moniselitteinen. Erilainen suhtautuminen huumausaineiden käytön aiheuttamiin ongelmiin ja jopa huumausaine-käsitteen mieltäminen eri tavoin liittyvät kiinteästi poliittisissa ja sosioekonomisissa järjestelmissä vallitseviin sosiaalisiin rakenteisiin ja kulttuurin ilmenemismuotoihin. 1.3. Todettakoon, että huumausaineet tuovat ilmiönä muassaan monenlaisia hankaluuksia, joilla on puolestaan monia ja monitahoisia yhtymäkohtia kulttuuriin, muotiin, uusiin sosiaalisiin käyttäytymismalleihin, perinteisten yhteiskunnallisten arvojen muuttumiseen, rajojen poistumiseen ja maailmanlaajuistumiseen. Kaikki nämä syyt ja vaikuttimet selittävät omalta osaltaan todellisuutta, joka koskettaa koko eurooppalaista yhteiskuntaa ja asettaa sille suuren haasteen. 1.4. Tilanteeseen puututtaessa on otettava huomioon, että kyseessä on yleismaailmallinen, pituussuunnassa kehittyvä ilmiö, johon on puututtava suunnitelmallisesti kuhunkin ympäristöön sopivin keinoin. 1.5. Komission ehdotus suositukseksi onkin erittäin kiintoisa. Komitea ottaa ehdotuksesta esiin muutamia paikallis- ja alueviranomaisten kannalta erityisen tärkeitä seikkoja. 1.6. Komitea käsittelee eräitä suosituksessa mainittuihin toimiin liittyviä seikkoja, jotka ovat mielestämme välttämättömiä huumeriippuvuutta koskevaa strategiaa laadittaessa ja joissa paikallis- ja alueviranomaisilla on perusluonteinen tehtävä. 2. Yhteisön tasolla toteutettavat toimet 2.1. Vaikuttaa tärkeältä luoda rakenteita, jotka ehkäisevät ja vähentävät huumausaineriippuvuuteen liittyviä riskejä. Yhteiskunnan toimenpiteet voivat tukea jäsenvaltioiden toimia. 2.2. Tärkeimmistä toimista mainittakoon - erityis- ja muista - sekä ehkäisemiseen että hoitoon ja kuntoutukseen liittyvistä - resursseista tiedottaminen ja niiden tunnetuksi tekeminen yhteisön tasolla siten, että toiminta mukautetaan asianmukaisesti eri yhteisöjen kielellisiin ja kulttuurisiin erityispiirteisiin - unionin eri yhteisöjen valveuttaminen, jotta yhteiskunta ja kansalaiset osallistuvat toimintaan mahdollisimman tehokkaasti ja jotta sen myötä onnistutaan vähentämään vallitsevaa torjuvaa suhtautumista kaupunkeihin perustettavia hoitoyksiköitä kohtaan - yhteiskuntaelämän toimijoille suunnattu koulutus; sen kohderyhminä ovat opettajat, vanhemmat, perheenjäsenten muodostamat yhdistykset, nuorisojärjestöt jne.; koulutuksen avulla ongelmavyyhteä tehdään tunnetuksi asennekasvatuksen ja ennaltaehkäisyn turvin - alkoholin ja huumeiden käytön vähentämiseen tähtäävät toimet: tupakan ja alkoholin myynnin alaikäisille kieltävän lainsäädännön täytäntöönpano, tiedotuskampanjat, pienryhmäkoulutus, terveysviikot, juoksutapahtumat jne. - resurssien kohdentaminen huumeriippuvaisten henkilöiden kuntoutukseen yhteiskuntakelpoisiksi ja työkykyisiksi - aluekohtaisten resurssien koordinointi pantaessa ohjelmia täytäntöön sekä neuvontapisteen luominen; sen tarkoituksena on ennaltaehkäisy- ja integrointitoimien vertaileminen ja tehostaminen yhteisön tasolla. 3. Koulutus 3.1. Yleissivistävän koulutuksen puitteissa on oiva tilaisuus kehittää ohjelmia ja ennaltaehkäiseviä toimia tai antaa terveyskasvatusta. Kouluissa tapahtuva ennaltaehkäisevä toiminta edellyttää ohjelmia, joiden avulla annetaan tietoa ja välitetään samalla huumeiden käytön vastaisia arvoja, asenteita ja käyttäytymismalleja. 3.2. Terveyskasvatuksella on tuettava koulujen huumausainekasvatusta. Lapsia ja varhaisnuoria opastetaan näin omaksumaan vähitellen mahdollisimman terveitä elämäntapoja, heille opetetaan elämäntaitoja ja annetaan valmiudet elämään. 3.3. Huumekasvatusohjelmien kohderyhmänä ovat siis opettajat, oppilaat ja vanhemmat, toisin sanoen koko kouluyhteisö. Muu yleisö pyritään lisäksi saamaan mukaan ohjelmiin. 4. Nuoriso 4.1. Tiedottaminen, kouluttaminen, taitojen kehittäminen ja sosiaalisten taitojen harjaannuttaminen ovat ratkaisevia tekijöitä edistettäessä nuorten terveellisiä elämäntapoja ja käyttäytymismalleja yhteiskunnassa, jossa huumausaineet ovat tosiasia. 4.2. Toimien toteutus on annettava nuorisojärjestöjen ja nuoriso-ohjaajien tehtäväksi, koska näin saadaan nuoriin yhteys ja pystytään välittämään sellaisia elämäntapoja, joissa kiinnitetään huomiota terveyteen mutta jotka samalla vetoavat nuoriin. 4.3. Nuorille suunnattua ennalta ehkäisevää toimintaa varten on luotava erityisiä ja erillisiä nuorisotiedotuspisteitä, joista nuoret saavat tietoa entistä lähempää. 4.4. Paikallis- ja aluetasolla käynnistettyjä tärkeimpiä toimia: - ennaltaehkäisyyn erikoistuneiden nuoriso-ohjaajien kouluttaminen - nuoriso-ohjaajien toteuttamat toimet, joilla tieto tuodaan lähemmäksi nuoria - nuorten mieltymyksiin mukautetut tiedotuskampanjat ja -materiaali, sarjakuvat, audiovisuaalinen materiaali, CD-levyt jne. - alkoholittomat tilat juhlissa ja seuraelämässä - vaihtoehtoisten vapaa-ajan ja harrastusohjelmien kehittäminen - riskien vähentämisohjelmat, joita toteutetaan paikan päällä siellä, missä synteettisiä huumausaineita tavallisesti käytetään - pienryhmiä alkoholin ja tupakan väärinkäytön ehkäisemiseksi, hiv:n ja aidsin ehkäisemiseksi jne. 5. Työelämä 5.1. Koska työyhteisöllä on sosiaalinen ulottuvuus ja se on tärkeä osa ihmisten elämää, sillä on suuri merkitys sekä ehkäistäessä huumeiden ongelmakäyttöä että edistettäessä terveellisiä elämäntapoja. 5.2. Yrityksen kaikki toimijat - johto, terveydenhoito, ammattijärjestöt, työntekijät - kantavat oman vastuunsa toimista ja osallistuvat niihin. Toiminta on suunnattava terveyden edistämiseen ja ennalta ehkäisemiseen, jossa keskitytään vähentämään yksittäisiin tilanteisiin vaikuttavaa kysyntää ja otetaan huomioon työolot. AY-luottamushenkilöt ovat välittäjän tehtävässään ohjelmien avaintekijöitä. 5.3. Merkittäviä toteutettavia toimia ovat - AY-luottamushenkilöiden koulutus - väliportaan johdon ja henkilökunnan koulutus - yritysneuvonta - tiedottaminen henkilökuntalehdissä ja -lehtisissä - henkilökohtainen valistus ja ohjaus. 6. Salakuljetus ja rahanpesu 6.1. Komitea kantaa huolta erityisesti myös huumekaupasta ja siihen läheisesti liittyvästä rahanpesusta, joka tekee kaupasta mielekästä ja paisuttaa sitä entisestään. Huumekauppa ja rahanpesu pitävät järjestäytyneen rikollisuuden voimissaan kaikkialla maailmassa, vaikka ne eivät olekaan ainoita tähän tarkoitukseen käytettyjä välineitä. Niiden ansiosta rikollisuus leviää ja muuttuu yhä röyhkeämmäksi, ja ne nakertavat demokraattisten valtioiden rakenteita hitaasti mutta varmasti. 6.2. Hyvässä huumepolitiikassa ongelmaan on välttämättä puututtava kaikilta osin maailmanlaajuisesti ja toteutettavia toimia on koordinoitava. Ennaltaehkäisy on ilmeistä, mutta se ei ole pelkästään vaaroista tiedottamista vaan myös vaarojen uhmaamista. Esimerkiksi huumekauppaan on puututtava sekä tutkimalla, etsimällä syyllisiä ja rankaisemalla heitä että paikantamalla lainvastaisesti saadun hyödyn liikkumis- ja pesukanavat niin että hyöty kierrätetään ja saadaan takaisin laillisille rahoitusmarkkinoille. 6.3. On pikimmiten määriteltävä useista osatekijöistä koostuvat yleiset toimintapuitteet: vankka jäsenvaltiokohtainen järjestelmä, laajat alueelliset yhteistyömekanismit, jotka kattavat lainsäädännön, yhteisen oikeusavun, yhteistutkimuksen, toimintakriteerien määrittelyn ja koordinoidun poliisitoiminnan. Puitteiden on oltava ensisijaisesti EU:n laajuiset, mutta tähtäimessä on yleismaailmallinen, yhteistyöhön perustuva rakenne. 6.4. EU ei voi eikä saa unohtaa kansan oloja laittomien huumausaineiden tuottajamaissa. Unionin on tuettava demokraattisten rakenteiden vakiintumista ja kestävää kehitystä, jotta miljoonat sellaiset ihmiset, joiden toimeentulo on tähän asti liittynyt erottamattomasti salakuljetuksen kohteiksi jalostettavien raaka-aineiden tuotantoon, voivat elää ihmisarvoista elämää. 6.5. Järjestäytyneen rikollisuuden torjuminen ei ole valtioiden eikä asianomaisten yhteiskuntaluokkien yksittäinen asia. Tarvitaan yhteistyötä, joka edellyttää keskinäisiä suhteita, yhteisiä ponnisteluja ja yhtenäistä näkemystä ennalta asetettuine päämäärineen ja selkeine tavoitteineen. Komitean mielestä onkin paikallaan tähdentää seuraavia seikkoja ja kehitellä niitä edelleen: - Pyritään yhtenäistämään lainsäädäntö, mikä tarkoittaa sekä käyttäytymismallien laatimista että syyllisten etsimistä ja tutkintaa. - Pyritään kaikin tavoin hävittämään veroparatiisit. - Laaditaan EU:lle entistä seikkaperäisempi rikostutkinta- ja poliisiyhteistyöpolitiikka sekä välitetään tarve Yhdistyneille Kansakunnille, jotta saadaan aikaan tätä uutta haastetta palveleva toimiva organisaatio. - Pyritään luomaan alaa koskeva yhtenäinen, maailmanlaajuinen oikeusalue. - Sijoitetaan huumausaineiden laittomasta kaupasta peräisin olevien voittojen takavarikoinnista saadut varat kysynnän ja riskien vähentämiseen sekä huumeista riippuvaisten henkilöiden auttamiseen. 6.6. Komitean mielestä on tärkeää lisätä suositukseen uusia osatekijöitä, jotka vaikuttavat erityisesti alueisiin ja niiden asukkaiden elämään. Komitea korostaa tässä yhteydessä alue- ja paikallisviranomaisten ratkaisevaa roolia. - On laadittava ohjelmia, joilla vähennetään uudentyyppisen kulutuksen tai esimerkiksi alkoholin tai synteettisten huumeiden uusien kulutustottumusten aiheuttamia haittoja. - Edellä mainitut ohjelmat on ulotettava kattamaan haittojen vähentäminen työelämässä ja työhönsijoittumisessa, mikä osaltaan parantaa työterveyttä ja ehkäisee työtapaturmien riskiä. - On tuettava opiaattikorvikkeiden käyttöön perustuvia hoito- ja kuntoutusohjelmia vankiloissa, helpotettava korvikkeiden saatavuutta sekä ruiskujen ja huumeidenkäytön muiden välineiden sekä ehkäisyvälineiden jakelua vankiloissa. - On suunniteltava naisprostituoiduille tai huumeidenkäyttäjänaisille tarkoitettuja toimia, joilla torjutaan huumeidenkäyttöön liittyvien sairauksien leviäminen ja estetään naisten hyväksikäyttö, johon syyllistyvät kolmannet osapuolet, kuten naisten kumppanit, parittajat ja naiskauppaa harjoittavat verkostot. - On laadittava ja tuettava ohjelmia, joilla minimoidaan huumausaineiden käyttäjien alaikäisten lasten kärsimät haitat sekä laitoksissa ja perheissä ilmenevät ongelmat. - On suunniteltava sosiaalisesti kohdennettuja terveydenhuolto-ohjelmia, joita antiretroviraalisten käyttäjien on helppo hyödyntää ja joilla torjutaan hiv:n fyysisten seurausten etenemistä. - On käynnistettävä huumausaineista riippuvaisille tarkoitettuja uusia yleisiä terveydenhuolto-ohjelmia: suu- ja hammassairausohjelmia, säännöllisiä gynekologisia tarkastuksia, säännöllisiä hepatiittitarkastuksia jne. - On laadittava hepatiitti C -potilaille tarkoitettuja ehkäisy-, seuranta- ja säännöllisiä hoito-ohjelmia, koska sairaus on huumeidenkäyttäjien keskuudessa erittäin yleinen. Ohjelmien avulla on pyrittävä torjumaan sairauden tarttuminen, eteneminen ja myöhemmät seuraukset (kroonisen sairauden todennäköisyys, kehittyminen kirroosiksi ja karsinoomat). - On edistettävä toimenpiteitä, joilla pyritään tarjoamaan rangaistuksen sijasta terapiaa. - On edistettävä toimenpiteitä, joilla estetään tai ainakin vähennetään huumeriippuvaisten henkilöiden psyykkistä, fyysistä ja sosiaalista vaurioitumista sinä aikana, kun he eivät pysty lopettamaan huumeiden käyttöä. Tällaisia toimia ovat esimerkiksi opiaattikorvikkeiden käyttö ja niiden saatavuuden helpottaminen sekä kertakäyttöruiskujen ja ehkäisyvälineiden jakelu. - On tuettava alueisiin kohdistuvia selvitys- ja tutkimushankkeita. Bryssel 20. marraskuuta 2002. Alueiden komitean puheenjohtaja Albert Bore (1) EYVL C 189, 7.7.2000, s. 256. (2) EYVL C 144, 16.5.2001, s. 43.